《改营外舅大夫园域》
明代·李梦阳

贵贱无二死，贤愚同一丘。明公昔谢世，迹骇理夷犹。

夷犹及兹年，墓木拱巳稠。志决物可赞，运旋情更酬。

悽悽临圹穴，崩迫览阴幽。昔为美丈夫，今与腐者俦。

枯骨蔓草缠，剑佩攒蚍蜉。痛沉秪愈迷，神期竟何游。

名崇寿罔积，露陨蕙先秋。芳尘满华屋，故马咆行辀。

改园仅逾阡，穿地即我谋。方期枌槚成，庶纡生者忧。

为惟国士遇，因恸遂成讴。

作者简介：李梦阳（1472-1530)，字献吉，号空同，汉族，庆阳府安化县(今甘肃省庆城县)人，迁居开封，工书法，得颜真卿笔法，精于古文词，提倡“文必秦汉，诗必盛唐”，强调复古，《自书诗》师法颜真卿，结体方整严谨，不拘泥规矩法度，学卷气浓厚。明代中期文学家，复古派前七子的领袖人物。